લતા મંગેશકર પાસે પહેલું ગુજરાતી ગીત પુરુષોત્તમભાઈએ ગવડાવ્યું હતું. મોહમ્મદ રફીને ગુજરાતી ગઝલ ગવડાનારા પુરુષોત્તમભાઈ હતા. સુગમ સંગીતનો સુવર્ણકાળ હવે પૂરો થયો એ વાતથી તેઓ જરાય સહમત નથી. તેમનું માનવું છે કે ગુજરાતી ગીતો આજે પણ ગવાય છે અને સંભળાય છે. પુષ્કળ કાર્યક્રમો યોજાય છે. દેશની આઝાદી વિશે તેઓ કહે છે, ‘પહેલાંની જેમ હવે દેશના લોકોને પોતાના રાષ્ટ્ર પ્રત્યે ગૌરવ નથી અનુભવાતું એ જાણીને દુખ થાય છે. રાષ્ટ્ર પ્રત્યેનું મમત્વ લોકોમાં ઘટ્યું છે એટલે જ લોકો પહેલાંની જેમ ભાવપૂર્વક સ્વતંત્રતાદિવસની ઉજવણી કરતા નથી જોવા મળતા.’